Dis Kyrgios teen Nadal in Melbourne | Netwerk24
Dis Kyrgios teen Nadal in Melbourne
Deur Sportredaksie 26 Januarie 2020 10:04
Die Aussie Nick Kyrgios sê hy het, ondanks hulle persoonlike verskille in die verlede, respek vir Rafael Nadal teen wie hy Maandag in die vierde ronde van die Australiese Ope te staan kom.
Die Aussie Nick Kyrgios het Karen Khachanov van Rusland in ’n marathonstryd in die Australiese Ope geklop. Foto: Getty Images
Kyrgios was heel diplomaties toe die woordestryd wat hy en Nadal al by meer as een geleentheid gehad het, ter sprake gekom het.
“Ongeag, of ons van mekaar hou of nie of wat ookal, ek dink daar is ’n laag van respek tussen ons,” het Kyrgios gesê ná sy rillerstryd van vyf stelle teen die Rus Karen Khachanov.
“Hy is een van die beste spelers van alle tye. Ek lees ook hy dink ek is goed vir die spel.
“Daar is ’n laag van respek tussen ons. Dit beteken nie noodwendig ons hou van mekaar nie, maar ons bied kontrasterende style en persoonlikhede.”
Kyrgios het Khachanov in vier uur en 26 minute met 6-2, 7-6 (7/5), 6-7 (6/8), 6-7 (7/9), 7-6 (10/8) tot oorgawe gedwing – die langste wedstryd van die dikwels omstrede Aussie se loopbaan.
Kyrgios en Nadal het mekaar verlede jaar in Mexiko in ’n vurige stryd gepak met humeure wat gereeld opgevlam het.
Nadal het agterna gesê Kyrgios is disrespekvol.
Die 24-jarige Kyrgios het later gesê Nadal was “super salty” en hy het gespot met die 19-malige grand slam-wenner se kenmerkende bewegings wanneer hy dien in ’n wedstryd teen Gilles Simon.
* Novak Djokovic, die verdedigende Australiese Ope-kampioen, het nie veel moeite ondervind om die 14de gekeurde Argentyn Diego Schwartzman Sondag in die vierde ronde met 6-3, 6-4, 6-4 te troef nie.
Hy kom nou in die volgende ronde teen die Kanadees Milos Raonic te staan.
Dit is die 11de keer wat Djokovic sy plek in dié toernooi se kwarteindronde bespreek.
In die vroue-afdeling het die Amerikaanse tiener Coco Gauff se drome om geskiedenis in die Australiese Ope te maak, in trane geëindig.
Sy is in drie stelle – 6-7 (5/7), 6-3, 6-0 – deur haar landgenoot Sofia Kenin uitgeskakel.
Gauff het die baan in trane verlaat nadat sy Venus Williams vroeër in die eerste ronde geklop het en daarna ’n opskudding teen die kampioen, Naomi Osaka, in die derde ronde gelewer.
Die sewende gekeurde Tsjeg Petra Kvitova het die Maria Sakkari van Griekeland met 6-7 (4/7), 6-3, 6-2 verslaan. – ausopen.com
Meer oor: Nick Kyrgios | Rafael Nadal | Aussie Ope
Rafa stoom voort; Kyrgios skraap deur
Djoko reik na Berg Fed in Australië
Kanadees pak ‘selfsugtige’ Rafa, Roger